Informácia o priebehu a výsledkoch oficiálnej návštevy generálneho tajomníka 
Organizácie pre hospodársku spoluprácu a rozvoj 
Angela Gurríu v Slovenskej republike v dňoch 9. - 10. februára 2009

Generálny tajomník Organizácie pre hospodársku spoluprácu a rozvoj (ďalej len „GT OECD“ a „OECD“) A. Gurría uskutočnil druhú oficiálnu návštevu Slovenskej republiky od jeho zvolenia do funkcie dňa 1. 6. 2006. Cieľom návštevy bolo oficiálne prezentovať správu OECD Ekonomický prehľad SR 2009 (Economic Survey of the Slovak Republic, 2009), ktorá hodnotí aktuálny stav ekonomiky všeobecne, i vo vybraných oblastiach. V tohtoročnej správe bola predmetom zvýšenej pozornosti oblasť bytovej výstavby.

V priebehu pobytu v SR absolvoval GT OECD v rámci bilaterálnych rokovaní prijatia u prezidenta SR I. Gašparoviča, predsedu vlády SR R. Fica za účasti ministra financií SR J. Počiatka a stretnutia s ministrom zahraničných vecí SR M. Lajčákom, ministerkou práce, sociálnych vecí a rodiny SR V. Tomanovou, ministrom výstavby a regionálneho rozvoja SR M. Janušekom a guvernérom NBS I. Šramkom.  

Prezentácia publikácie OECD „Economic Survey of the Slovak Republic, 2009“ sa uskutočnila dňa 9. februára 2009 o 11:00 hod. v Kongresovej sále Ministerstva zahraničných vecí SR. Na prezentácii sa zúčastnili štátny tajomník MF SR F. Palko, štátny tajomník MPSVR SR J. Sika, štátny tajomník MVRR SR D. Ács, pracovníci štátnej správy zaoberajúci sa problematikou OECD, zástupcovia ministerstiev, akademickej a vedeckej obce, mimovládnych ekonomických organizácií a médií.

GT OECD sa dňa 9. februára 2009 tiež zúčastnil diskusného fóra HN Clubu na tému „Finančná kríza – strategická odpoveď OECD“, v rámci ktorého mal možnosť diskutovať s odbornou verejnosťou z rôznych oblastí spoločenského života (podnikatelia, akademici, vedeckí pracovníci, zástupcovia štátnej správy). Po večeri s ministrom zahraničným vecí SR M. Lajčákom vystúpil v Slovenskej televízii v relácii Správy a Komentáre. 

Prijatie prezidentom SR Ivanom Gašparovičom
Dátum: 10. februára 2009
Miesto: Prezidentský palác

Na začiatku prijatia GT OECD zablahoželal Ivanovi Gašparovičovi k tomu, že aj napriek momentálnej zlej situácii spôsobenej globálnou finančnou a ekonomickou krízou, Slovensko patrí k najrýchlejšie rastúcim ekonomikám OECD. 

Prezident Slovenskej republiky v úvode rozhovoru uviedol, že návšteva GT OECD je pre nás teraz v čase krízy mimoriadne významná. Slovenská republika musela počas svojej 16-ročnej histórie prekonať veľa prekážok. Rok 2008 bol pre nás mimoriadne úspešným, avšak zrazu sme sa ocitli uprostred krízy a musíme vynaložiť všetky sily a prostriedky na jej prekonanie. Prezident v tejto súvislosti uviedol, že je veľmi rád, že vláda Slovenskej republiky prijala prvé opatrenia už v septembri roku 2008 a vyjadril presvedčenie, že sa nám podarí nájsť potrebné opatrenia, ktoré pomôžu nielen ekonomike, ale aj občanom Slovenskej republiky. 

Podľa GT OECD Slovenská republika počas svojej existencie dokázala, že je životaschopnou demokraciou s dynamicky rastúcim hospodárstvom. Uviedol, že hoci dnes kríza brzdí náš rast, stále máme najlepšie hospodárske výsledky v Európe aj v OECD. GT OECD ďalej oboznámil prezidenta SR s odporúčaniami správy, ktoré sa týkajú najmä zvýšenia flexibility na trhu práce, minimálnej mzdy, flexibility trhu tovarov a jeho väčšej orientácie na sektor služieb, zvýšenia flexibility na trhu s bývaním, pretože to podporuje mobilitu pracovnej sily, stabilizácie systému dôchodkového poistenia a inými. 

V súvislosti s opatreniami, ktoré by mohli byť prospešné na zmiernenie dopadov globálnej finančnej a ekonomickej krízy, nám GT OECD odporučil kombináciu zníženia daní a zvýšenia výdavkov. Je veľmi dobrým signálom, že slovenská vláda momentálne nezvyšuje deficit, avšak v budúcnosti to možno bude nevyhnutné a už teraz by sme mali myslieť na to, čo budeme robiť po kríze, aby sme opäť mali vyvážený rozpočet. A. Gurría uviedol, že momentálne by bolo veľmi dobré oživiť projekty verejno-súkromného partnerstva na rozvoj infraštruktúry. Je tiež veľmi dôležité, aby sa slovenská vláda snažila chrániť najmä tých najchudobnejších a najzraniteľnejších. 

Ivan Gašparovič v reakcii uviedol, že je potrebné zamyslieť sa nad tým, prečo k tejto kríze došlo. Vyjadril presvedčenie, že práve táto kríza potvrdzuje nevyhnutnosť kontrolnej funkcie štátu. Európska únia preto nemôže fungovať len ako politické zoskupenie, ale musí byť účinným ekonomickým mechanizmom. Všetky štáty v nej by mali mať rovnakú zodpovednosť a veľké štáty by nemali dominovať. 

Prijatie predsedom vlády SR Robertom Ficom
Dátum: 9. februára 2009
Miesto: Úrad vlády SR

Predseda vlády Slovenskej republiky privítal GT OECD a poďakoval sa mu za podporu Slovenska v čase rokovaní o vstupe SR do eurozóny. Európska komisia vždy prihliadala na názor OECD, a preto pre nás ich podpora veľa znamenala. Uviedol, že členstvo v medzinárodnej organizácii je pre krajinu významné iba vtedy, keď ho pociťujeme pri svojom každodennom živote. A preto sa OECD stala integrálnou súčasťou ekonomických a sociálnych diskusií v Slovenskej republike. Ďalej požiadal GT OECD o podporu zámeru Slovenskej republiky získať predsedníctvo ministerskej schôdzky Rady OECD (MCM) v roku 2010, čo by pre Slovenskú republiku predstavovalo príležitosť spojiť svoje skúsenosti s pôsobením v organizácii pri príležitosti 10. výročia vstupu do OECD.

A. Gurría oficiálne odovzdal predsedovi vlády SR publikáciu Ekonomický prehľad SR, 2009. Uviedol, že počas jeho poslednej návštevy na Slovensku sa veľa diskutovalo o prijatí eura v Slovenskej republike. Dnes je už SR členom eurozóny a tento úspech je o to cennejší, že malá krajina sa musí snažiť dvakrát viac ako ostatní a my sme to dokázali vlastnými silami.  

V súvislosti s publikáciou OECD Robert Fico povedal, že si nesmierne váži prácu expertov OECD. Správa obsahuje veľa vecí, ktoré nás tešia, avšak aj veci, ktoré u nás vyvolávajú diskusiu. Slovensko je momentálne dotknuté ekonomickou krízou a i napriek tomu, že aj v roku 2009 nám zatiaľ predpovedajú rast, je tu niekoľko rizikových faktorov. Jedným z nich je nepochybne export, ktorý nás doteraz ťahal hore, avšak teraz nás ťahá opačným smerom. Ďalej sú to čiastočne zamrznuté finančné toky a nedôvera na domácom trhu. Sme odkázaní na veľké trhy, ako je Nemecko a Francúzsko, a preto naša situácia záleží aj od ich vývoja. Len ťažko si môžeme pomôcť sami. Na zmiernenie dopadov krízy vláda neustále prijíma rôzne opatrenia. Stojí nás to veľa peňazí a ohrozuje to iné programy a plány, ktoré sme mali, no nechceme dopustiť, aby kríza u nás ohrozila sociálny štát. Premiér vyjadril presvedčenie, že nám pomáha aj naše členstvo v eurozóne, a že Európska únia nakoniec podporí aj automobilový priemysel, ktorý je pre Slovenskú republiku kľúčový. Kriticky však reagoval na vyjadrenia francúzskeho prezidenta N. Sarkozyho ohľadom výroby automobilov pre francúzsky trh v zahraničí. 

GT OECD v reakcii uviedol, že sa všetci nachádzame vo veľmi ťažkom období. Aj keď to niektorí nechcú priznať otvorene, veľa štátov je v recesii už pravdepodobne aspoň tri štvrte roka. Prišli sme na Slovensko aj preto, aby sme ľudí presvedčili o tom, že Slovensko je na tom lepšie ako iní a dosiahlo to vlastnou snahou. Musíme však byť aj naďalej veľmi opatrní. Trhy citlivo vnímajú všetky signály, a preto je dôležité vybudovať si kredibilitu a ukázať, že vieme, čo robíme. GT OECD takisto odmietol slová francúzskeho prezidenta a uviedol, že takéto vyjadrenia nikomu nepomáhajú, skôr situáciu zhoršujú. Ďalej uviedol, že je dôležité dať dôraz na flexibilitu a ochranu tých najchudobnejších vrstiev. Povedal, že práve kríza môže byť veľmi dobrým časom na uvedenie niektorých reforiem, pretože keď všetko funguje, vtedy na to nik nemyslí. Práve teraz by sa malo tiež ľahšie rokovať so sociálnymi partnermi. Ako jednu za najdôležitejších uviedol reformu na trhu s bývaním, kde sa rokmi vytvorila situácia, ktorá bráni jeho flexibilite. Ako príklad uviedol sadzbu dane z nehnuteľností. 

Robert Fico na záver stretnutia oboznámil GT OECD s fungovaním Rady pre hospodársku krízu, ktorá vytvára priestor pre spoločné rozhodovanie vlády a sociálnych partnerov. 

Pracovná večera s ministrom zahraničných vecí SR Miroslavom Lajčákom
Dátum: 9. februára 2009
Miesto: Palugyayov palác – Ministerstvo zahraničných vecí SR

GT OECD v úvode informoval ministra zahraničných vecí M. Lajčáka o doterajšom priebehu návštevy na Slovensku. Uviedol, že i keď sa nám odhad 2% rastu HDP môže zdať nízky, najmä v porovnaní s doterajším vývojom, treba si uvedomiť, že mnohé krajiny nemajú ani to. Priemerný rast HDP v krajinách OECD je -2%. Ďalej informoval M. Lajčáka o svojom stretnutí s nemeckou kancelárkou Angelou Merkelovou. OECD sa bude snažiť spolupracovať s krajinami G20 a G8 a nájsť potrebnú rovnováhu. Je potrebné, aby sa začali podnikať konkrétne kroky. Nestačí len skúmať, prečo ku kríze došlo, je dôležité nájsť cestu von a poučiť sa z predchádzajúcich chýb. 

Miroslav Lajčák v tejto súvislosti upozornil A. Gurríu na mimoriadny summit EÚ, ktorého hlavnou témou by mala byť globálna finančná a ekonomická kríza. Navrhol GT OECD, aby spolupracoval pri príprave summitu s českým predsedníctvom EÚ. 

A. Gurría v ďalšej diskusii pozval M. Lajčáka na ministerskú schôdzku Rady OECD, ktorá sa bude konať 24. – 25. júna 2009 v Paríži. Hlavnými témami by mala byť globálna finančná a ekonomická kríza, konkurencieschopnosť, protekcionizmus a boj s klimatickými zmenami. Na schôdzku budú pozvaní i zástupcovia kandidátskych krajín na členstvo v OECD a krajín s posilneným zaangažovaním. V tejto súvislosti informoval ministra zahraničných vecí SR, že na poslednom stretnutí so zástupcami Ruskej federácie, títo opätovne tlmočili svoje želanie stať sa členom OECD. Uviedol však, že v prvom rade sa musia viac snažiť o vstup do WTO, pretože bez toho do OECD vstúpiť nemôžu. OECD totiž nemá v rukách žiadne nástroje na sankcionovanie svojich členov za nezodpovedné ekonomické správanie.

M. Lajčák, podobne ako predseda vlády SR, požiadal GT OECD o podporu zámeru Slovenskej republiky získať predsedníctvo ministerskej schôdzky Rady OECD (MCM) v roku 2010. GT uviedol, že to navrhne Rade OECD, avšak nie je to otázka hlasovania, ale konsenzu. Predsedníctvo bude určené aj v závislosti od témy, ktorú si na rok 2010 zvolí OECD. 

V závere stretnutia sa obaja predstavitelia zhodli, že terajšia svetová kríza sa Slovenska zatiaľ nedotkla v plnej miere a mali sme šťastie, že sme začiatkom roka 2009 vstúpili do eurozóny. Miroslav Lajčák uviedol, že si uvedomuje, že jedným z najslabších miest Slovenska je mobilita pracovnej sily. Pravdepodobne jej dôvodom je aj absencia tejto tradície v našej krajine. GT v reakcii na to povedal, že jedným z riešení je zvýšenie flexibility trhu s nájomným bývaním, ako sa to uvádza aj v správe OECD o slovenskej ekonomike. 

Rokovanie s ministerkou práce, sociálnych vecí a rodiny SR Vierou Tomanovou
Dátum: 10. februára 2009
Miesto: Hotel Apollo

Ministerka práce, sociálnych vecí a rodiny V. Tomanová sa detailne venovala obsahu publikácie „Ekonomický prehľad SR, 2009“, hlavne témam, ktoré sú v gescii ňou vedeného rezortu. Ministerka sa poďakovala expertom OECD za vynaloženú snahu a detailnú analýzu jednotlivých tém, avšak upozornila GT, že k mnohým tvrdeniam má výhrady a nemôže s nimi súhlasiť. Jedná sa predovšetkým o odporúčania zaviesť povinný vstup všetkých občanov do druhého dôchodkového piliera, obmedziť rozsah zákonného uplatňovania kolektívnych zmlúv, ako i pravidiel určujúcich minimálnu mzdu. GT OECD pripustil istú diskrepanciu názorov SR a OECD v uvedených oblastiach, avšak uviedol, že správa nie je len výsledkom analýzy expertov OECD (vychádzajúcej aj z rokovania so slovenskými expertmi), ale odráža aj názory ostatných členských krajín. Pripomienky formulované v publikácii však nie sú zásadného charakteru, je potrebné ich vnímať ako radu a odporúčanie; majú iba fakultatívny charakter. Na záver sa predstavitelia oboch strán zhodli, že v budúcnosti, je potrebné zlepšiť a zintenzívniť vzájomnú komunikáciu (na všetkých pracovných úrovniach), najmä v sporných otázkach, čo prispeje obom stranám k vyjasneniu a lepšiemu pochopeniu postojov. 

Rokovanie s ministrom výstavby a regionálneho rozvoja SR Marianom Janušekom
Dátum: 10. februára 2009
Miesto: Ministerstvo výstavby a regionálneho rozvoja SR

Minister výstavby a regionálneho rozvoja M. Janušek na začiatku stretnutia predstavil ministerstvo výstavby a regionálneho rozvoja a stručne popísal jeho úlohy. Informoval GT, že stavebný sektor sa po vstupe SR do EÚ stal veľmi dôležitým a začal sa prudko rozvíjať. Nárast stavebnej produkcie bol v rokoch 2005 a 2006 až dvojciferný a po Nemecku sme boli v EÚ najdynamickejšie sa rozvíjajúcou krajinou v tomto sektore. Rok 2008 už bol citeľne slabší, čo bolo spôsobené finančnou a ekonomickou krízou. Ďalej uviedol, že vo výstavbe nájomných bytov na Slovensku plní úlohy jeho rezort a uvedomujeme si, že výstavba nájomných bytov je u nás zatiaľ veľmi slabá (3-4% celkovej bytovej výstavby, kým v iných krajinách je to 40-60%). Snažíme sa preto vytvárať nástroje na jej ďalší rozvoj. Mladé rodiny si môžu od mesta alebo obce prenajať nájomný byt na tri roky, potom sa predpokladá, že by si už mali byť schopní zabezpečiť vlastné bývanie. Mestám a obciam na výstavbu a opravu obytných budov poskytuje veľmi výhodné úvery Štátny fond rozvoja bývania, ku ktorým ešte môžu dostať aj dotáciu od Ministerstva výstavby a regionálneho rozvoja SR. 

GT OECD odovzdal M. Janušekovi publikáciu OECD Ekonomický prehľad SR, 2009 a uviedol, že práve bytovej politike sa v správe venuje veľká pozornosť. Zároveň pozval pána ministra do Paríža na ministerskú schôdzku k regionálnemu rozvoju. 

V súvislosti so zisteniami správy GT OECD uviedol, že na Slovensku chýba flexibilita v sektore bývania. Nájomný trh je veľmi malý a predovšetkým sa jedná o súkromný nájomný trh. Toto čiastočne bráni mobilite pracovnej sily, čo je obzvlášť dôležité z dôvodu veľkých regionálnych rozdielov v zamestnanosti. OECD nám odporúča, aby sme zvýšili daň z nehnuteľností, aby táto odrážala trhovú hodnotu nehnuteľností. Takisto je potrebná zvýšená podpora na bývanie od štátu. 

Zástupca ministerstva výstavby v reakcii na to uviedol, že sme sa detailne zaoberali odporúčaniami a analýzami OECD a sú podľa nášho názoru veľmi dobre spracované. Bude to pre nás slúžiť ako nástroj k ďalšej práci v tejto oblasti. Avšak nie so všetkými odporúčaniami môžeme súhlasiť. Zvýšenie dane z nehnuteľnosti nepovažujeme za dobré riešenie, ale rešpektujeme názor OECD. Ostatné odporúčania, ako zvýšenie podpory bývania, rozvoj trhu s nájomným bývaním a podpora mobility, sú v súlade s našou dlhodobou koncepciou. Mnohé otázky sú však aj politickými otázkami a ich presadzovanie trvá dlho.

A. Gurría sa ďalej zaujímal o rozvoj infraštruktúry a projekty verejno-súkromného partnerstva. Označil územný rozvoj za veľmi dôležitý. Skúsenosti hovoria o tom, že je dobré sa sústrediť predovšetkým na jednotlivé hospodárske oblasti. Slovensko je malá krajina, avšak veľmi diverzifikovaná. GT OECD ponúkol slovenským expertom pri riešení diskutovaných problémov odbornú pomoc organizácie. Návšteva ministra Janušeka v marci v Paríži by mohla byť prvou príležitosťou začať o týchto veciach rokovať. Môžme si pozrieť rôzne štúdie OECD a vybrať si, na čo sa chceme sústrediť. GT takisto ponúkol vyslanie vlastných expertov na Slovensko, čo by mohlo byť základom ďalšej spolupráce. 

Rokovanie s guvernérom Národnej banky Slovenska Ivanom Šramkom
Dátum: 9. februára 2009
Miesto: Národná banka Slovenska

V úvode si A. Gurría so záujmom vypočul prezentácie zástupcov NBS ohľadom makroekonomického vývoja na Slovensku a prvých skúsenostiach SR v súvislosti so vstupom do eurozóny. GT OECD súhlasil, že Slovenská republika vo svojej krátkej histórii urobila ohromný pokrok a vybudovala si silnú ekonomiku. Povedal, že je to o to cennejšie, že malá krajina ako Slovensko sa musí snažiť dvakrát toľko ako ostaní, aby dokázala svoju životaschopnosť. Poprial SR, aby sme sa zo svojho posledného veľkého úspechu, vstupu do eurozóny, tešili čo najdlhšie, a aby sme z toho dokázali naozaj vyťažiť. Ešte máme toho veľa pred sebou, pretože naša pozícia „dobiehajúcej“ ekonomiky je ťažká. Obzvlášť v časoch ekonomickej krízy. Avšak našou výhodou je, že môžme ťažiť aj zo skúseností ostatných krajín, ktoré do eurozóny vstúpili pred nami. Na záver pripomenul, že vždy keď budeme potrebovať pomoc či konzultácie, môžeme sa obrátiť na OECD a jej expertov. 

Prezentácia publikácie Ekonomický prehľad SR, 2009
Dátum: 9. februára 2009
Miesto: Ministerstvo zahraničných vecí SR

GT vo svojom prejave vyzdvihol ekonomické úspechy SR v poslednom období, pričom za najväčší označil prijatie eura. V nadchádzajúcom období však bude potrebné tento fakt čo najviac využiť na podporu dlhodobého hospodárskeho rastu. Podčiarkol nevyhnutnosť prispôsobenia hospodárskej politiky tomuto cieľu. Ohľadne finančnej krízy poznamenal, že táto ohrozuje i SR. Potvrdilo sa teda, že nikto nie je odolný voči globálnemu spomaleniu hospodárstva. Pre SR je táto skutočnosť riziková najmä pre spomaľujúci sa externý dopyt hlavných obchodných partnerov a z toho vyplývajúce výrazné oslabenie exportnej výkonnosti. Osobitne poukázal na túto situáciu najmä v automobilovom priemysle. I napriek uvedeným rizikám však konštatoval, že SR je a stále zostane najrýchlejšie rastúcou ekonomikou OECD. 

Za najväčšiu výzvu pre SR OECD pokladá prispôsobenie sa podmienkam eurozóny, najmä pri absencii autonómnej menovej a kurzovej politiky. SR je v dôsledku týchto zmien vystavená asymetrickým šokom, teda bude útlmom istých odvetví (napr. automobilový priemysel) ovplyvnená vo väčšej miere ako iné ekonomiky. Momentálne sa SR nachádza v štádiu dobiehania ekonomickej úrovne ostatných krajín a cenová úroveň je asi na 60% priemeru krajín eurozóny. To prinesie nielen zvýšenie príjmov, ale i cien. Našou výhodou však je, že sa môžeme poučiť z toho, ako sa s tým vyrovnali iné krajiny. Za kľúčovú GT OECD označil flexibilitu makroekonomickej politiky, aby bola schopná absorbovať asymetrické šoky. Ako dôležité tiež označil zabezpečenie flexibility trhu práce a trhu tovarov, ako i pružnosť miezd a opatrné narábanie s výškou minimálnej mzdy, pretože jej prílišné priblíženie sa k priemernej mzde by mohlo brániť vzniku nových pracovných miest. 

Najdôležitejším makroekonomickým nástrojom pre SR zostáva fiškálna politika. Táto však musí byť dostatočne flexibilná, aby bolo možné vysporiadať sa s cyklickými šokmi. Súčasný fiškálny rámec však OECD vníma ako procyklický, nakoľko výška výdavkov je úzko naviazaná na vývoj príjmov. V prípade poklesu príjmov (najmä v čase krízy) teda automaticky dochádza i k poklesu výdavkov, čo recesiu znásobuje. V čase masívnej recesie je však potrebné ekonomiku stimulovať prostredníctvom proticyklických opatrení, teda zvyšovania výdavkov a deficitu. GT označil fakt, že deficit SR i napriek krízovej situácii nerastie za pozitívny, v súčasnej situácii to však nemusí stačiť a bude potrebné prejsť na hospodárenie s vyšším deficitom. Pri jeho zvyšovaní je však potrebné riadiť sa tromi zásadami. Akékoľvek zvýšenie deficitu musí byť presne cielené, správne načasované a dočasné. 

Pokiaľ sa týka dôchodkového systému, GT OECD upozornil na potrebu vyhnúť sa v budúcnosti otváraniu kapitalizačného (druhého) piliera alebo zmenám, ktoré by mohli vyvolávať neistotu. Odporúčania OECD navrhujú tiež zvyšovanie dôchodkového veku v súlade s predpokladanou dĺžkou života. A. Gurría sa ďalej sústredil na problematiku nájomného segmentu bytového trhu najmä v súvislosti s mobilitou pracovnej sily. Jedná sa najmä o odporúčanie zvýšeného zdanenia nehnuteľností, úpravy príspevku na bývanie, lepšieho zacielenia regulácie nájomného, ako aj ukončenia transformačného procesu v oblasti privatizácie obecného bytového fondu. 

Nakoniec uviedol, že vstup do eurozóny nám priniesol veľa výhod a benefitov, avšak nie všetky môžeme vidieť už dnes. OECD je tu však pre nás, aby nám pomohla. 

Vystúpenie v HN Clube
Dátum: 9. februára 2009
Miesto: Hotel Carlton

Na úvod svojho vystúpenia GT OECD uviedol, že počas jeho poslednej návštevy na Slovensku pri príležitosti prezentácie publikácie Ekonomický prehľad SR 2007, bola situácia na finančných trhoch ako i výhľad globálnej ekonomiky úplne iný. Nik by si vtedy nepomyslel, že počas nasledujúcich dvoch rokov nastane najväčšia recesia v svetovej ekonomike po druhej svetovej vojne. Rýchlosť akou sa kríza rozšírila je skutočne neuveriteľná. Krátko- aj dlhodobé opatrenia by sa mali navzájom podporovať a to je podľa slov GT, hlavnou myšlienkou strategickej odpovede OECD. 
Dnešná ekonomická kríza nesie niektoré znaky kríz predchádzajúcich, ale v určitých veciach je jedinečná. A to hlavne masívnym podceňovaním rizika a nekontrolovateľným poskytovaním úverov nedôveryhodným subjektom, čo sa dialo až do leta roku 2007. Toto bolo najmä dôsledkom globálnych úverových podmienok, množstva chýb pri regulácii a kontrole trhu a riskantným správaním veľkých ekonomických subjektov. 
Finančná kríza má veľký dopad na reálnu ekonomiku. Posledný Ekonomický výhľad OECD, ktorý bol publikovaný v decembri 2008, ukazuje ostrý pokles HDP v krajinách OECD v roku 2009, v mnohých krajinách až do červených čísel. Nezamestnanosť sa odhaduje na konci dekády až na 8 – 10 miliónov osôb. Podľa slov GT OECD sa očakáva pomalé uzdravovanie ekonomiky koncom roka 2009 alebo začiatkom 2010, avšak podľa súčasných informácií sa to môže ešte zhoršiť. Napríklad aj odhad OECD pre rast HDP na Slovensku až do výšky 4% sa ukázal byť ako príliš optimistický. 
Pochopiteľne, prvé opatrenia boli zamerané na vyhnutie sa kolapsu a stabilizáciu finančného sektora. Vlády na situáciu reagovali makroekonomickými stimulmi. Mnohé krajiny pripravili balíčky opatrení. OECD tieto snahy víta, pretože výnimočná situácia si vyžaduje výnimočné opatrenia. Nesmieme však zabúdať na to, že všetky opatrenia musia byť dočasné a cielené a musíme vedieť ako z nich opäť vystúpiť, ako dať veci do normálu a opäť dosiahnuť vyvážený rozpočet. V prvom rade by sa však podľa A. Gurríu malo dosiahnuť, aby banky opäť začali požičiavať. Pretože banky sú tými „bežiacimi pásmi“, ktoré umožňujú ekonomike fungovať. 
OECD preto prišla s dokumentom, ktorý by mal pomôcť vysporiadať sa so súčasnou situáciou. GT zdôraznil, že je potrebné, aby boli pravidlá a stimuly vo fiškálnom sektore navzájom prepojené, čím sa zaručí lepší manažment rizík. Na obnovu globálneho ekonomického rastu je potrebné, aby vlády prehodnotili a zlepšili svoje národné politiky a zlepšili medzinárodnú spoluprácu. Terajšia kríza je charakterizovaná obrovskými zlyhaniami v regulácii, kontrole, manažmente rizík a corporate governance. V budúcnosti preto potrebujeme silný a efektívny regulačný systém a lepšiu kontrolu. Na mieste je zdravá rovnováha medzi trhom a štátnou reguláciou. Teraz je ten správny čas na štrukturálne reformy. Za užitočné označil GT OECD existujúce nástroje OECD, ako je corporate governance, boj s korupciou, spolupráca vo fiškálnej oblasti, ktoré by mali byť základom pre udržateľné riadenie ekonomiky, ale aj ostatných inštitúcií. 

Ani obnova však nemôže byť hocijaká, musí byť udržateľná. Je nevyhnutné, aby bola obnovená dôvera v trhy. Aj keď vlády už kvôli tomu prijali množstvo opatrení, dôvera je nízka a stále klesá. Balíčky fiškálnych stimulov musia byť efektívne, kvalitné a múdre. Znižovanie daní pre opätovné naštartovanie ekonomiky musí byť jasne cielené a musí mať okamžitý efekt. Malo by byť zamerané na najzraniteľnejšie, najchudobnejšie vrstvy. Banky musia začať znovu požičiavať, ale je potrebné dohliadnuť na ich solventnosť. 

GT OECD ďalej pripomenul, že vlády by sa nemali snažiť obnovovať ekonomiku za akúkoľvek cenu. Nemôžeme zabúdať na životné prostredie. Krízu považuje za jedinečnú príležitosť, aby sme prešli na solárne panely, veternú a nukleárnu energiu a tzv. „zelený“ rast. Je to príležitosť na konfrontáciu so stúpajúcim rizikom klimatických zmien, na zastavenie odlesňovania a znečisťovania oceánov. A je to tiež príležitosť na to, aby sme sa zbavili zlých politík, ako sú dotácie na spotrebu energie a biopalivá, ktoré sa ukázali byť ekonomicky neefektívne a škodlivé pre životné prostredie. 

Na záver svojho príhovoru uviedol, že je potrebné sa vyhnúť protekcionizmu, ako v obchode, tak i v investovaní. A výborným miestom, kde by sme mali začať je ukončenie rokovaní vo Svetovej obchodnej organizácii o rozvojovej agende z Doha. OECD je pripravené pracovať spolu so svojimi členskými krajinami na identifikovaní najväčších výziev a na ich napĺňaní. A v tomto duchu sa OECD teší aj na ďalšiu úspešnú spoluprácu so Slovenskou republikou. 

Záver:
Návštevu GT OECD A. Gurríu na Slovensku možno považovať za veľmi úspešnú. Potvrdila veľmi dobrú úroveň vzťahov Slovenskej republiky s OECD, aktívne pôsobenie Slovenska v organizácii a načrtla nové sféry možného zintenzívnenia spolupráce. Bola realizovaná práve v období prípravy opatrení vlády na zabránenie dopadov ekonomickej krízy a táto skutočnosť bola aj predmetom rokovaní počas všetkých prijatí na najvyššej úrovni. Vo svojej správe Ekonomický prehľad SR 2009 OECD pozitívne zhodnotila hospodársky vývoj na Slovensku a skonštatovala, že vstup Slovenska do eurozóny je pre našu krajinu veľkým prínosom, ale aj výzvou. Zároveň OECD navrhla niekoľko odporúčaní pre udržanie ekonomického rastu, zlepšenie podmienok na trhu práce a tovarov, flexibilitu fiškálnej a bytovej politiky. GT OECD A. Gurría počas návštevy viackrát zdôraznil nevyhnutnosť pokračovať v hospodárskych reformách na Slovensku, aby ekonomika bola schopná odolávať následkom súčasnej globálnej ekonomickej krízy. Správy a výstupy organizácie majú pre členské krajiny len charakter  doporučení, nie záväzných opatrení, tieto však môžu byť pre našu krajinu veľmi užitočné.